मुंबई। शाहिद कपूर, कंगना रनोट और सैफ अली खान स्टारर फिल्म 'रंगून' मुश्किल में आ गई है। विशाल भारद्वाज के डायरेक्शन में बनी ये फिल्म वैसे ही बॉक्स ऑफिस पर नहीं चल पाई और अब सेंसर बोर्ड भी इसके खिलाफ लीगल एक्शन लेने की तैयारी में है। सोर्स के मुताबिक, सभी जगह यह फिल्म बिना एंटी-स्मोकिंग शॉर्ट फिल्म के दिखाई जा रही है। सेंसर बोर्ड के चेयरपर्सन पहलाज निहलानी का कहना है, 'हमारे नोटिस में आया है कि फिल्म 'रंगून' देश-विदेश में बिना सेंसर बोर्ड सर्टिफिकेट और एंटी-स्मोकिंग शॉर्ट फिल्म के चल रही है, जो एक गंभीर अपराध है। गौरतलब है कि अगर फिल्म में एक्टर्स स्मोकिंग करते दिखाए जाते हैं तो फिल्म से पहले यह एंटी-स्मोकिंग शॉर्ट फिल्म दिखाई जाना जरूरी होती है। पहलाज निहलानी का यह भी कहना है कि मेकर्स से ओपनिंग क्रेडिट लाइन्स में एक डिस्क्लेमर डालने को कहा गया था, लेकिन उन्होंने इसकी अनदेखी की है। फिलहाल मामले की जांच जारी है।
hin_Deva